LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL INFORMACIJOS RENGIMO IR SKLAIDOS INTERNETE PROJEKTŲ FINANSAVIMO 2015 METAIS KONKURSO NUOSTATŲ PATVIRTINIMO

2015 m. gegužės 20 d. Nr. A1-280

Vilnius

Vadovaudamasi Nacionalinės neįgaliųjų socialinės integracijos 2013–2019 metų programos įgyvendinimo 2015 metais priemonių plano, patvirtinto Lietuvos Respublikos socialinės apsaugos ir darbo ministro 2013 m. vasario 5 d. įsakymu Nr. A1-43 „Dėl Nacionalinės neįgaliųjų socialinės integracijos 2013–2019 metų programos įgyvendinimo 2015 metais priemonių plano patvirtinimo“, 4.1.2 papunkčiu:

1. T v i r t i n u Informacijos rengimo ir sklaidos internete projektų finansavimo 2015 metais konkurso nuostatus (pridedama).

2. P a v e d u šio įsakymo vykdymo kontrolę viceministrui pagal veiklos sritį.

Socialinės apsaugos ir darbo ministrė	Algimanta Pabedinskienė

Patvirtinta

Lietuvos Respublikos socialinės apsaugos ir darbo ministro

2015 m. gegužės 20 d. įsakymu Nr. A1-280

INFORMACIJOS RENGIMO IR SKLAIDOS INTERNETE PROJEKTŲ finansavimo 2015 METAIS KONKURSO NUOSTATAI

I SKYRIUS

BENDROSIOS NUOSTATOS

1. Informacijos rengimo ir sklaidos internete projektų finansavimo 2015 metais konkurso nuostatai (toliau – Nuostatai) nustato informacijos rengimo ir sklaidos internete projektų finansavimo 2015 metais reikalavimus organizacijoms, rengiamai informacijai, jos turiniui, apimčiai, tinkamas ir netinkamas finansuoti išlaidas, projektų paraiškų teikimą, vertinimą, finansavimą, projekto vykdymą ir kontrolę.

2. Informacija apie konkursą ir jo rezultatus skelbiama Neįgaliųjų reikalų departamento prie Socialinės apsaugos ir darbo ministerijos (toliau – Neįgaliųjų reikalų departamentas) interneto svetainėje www.ndt.lt.

3. Konkurso tikslas – remti visuomenės informavimui neįgaliųjų socialinės integracijos klausimais ir neįgaliųjų socialiniam švietimui svarbios informacijos rengimą ir sklaidą.

4. Projekto įgyvendinimo trukmė – nuo sutarties pasirašymo iki 2015 m. gruodžio 31 d.

II SKYRIUS

REIKALAVIMAI ORGANIZACIJOMS

5. Informacijos rengimo ir sklaidos internete projektų (toliau – projektai) paraiškas gali teikti asociacijos, labdaros ir paramos fondai, religinės bendruomenės ir bendrijos, viešosios įstaigos (išskyrus viešąsias įstaigas, kurių savininkė yra tik valstybė arba savivaldybė) (toliau – organizacijos), turinčios:

5.1. ne mažesnę kaip trejų pastarųjų metų veiklos neįgaliųjų socialinės integracijos srityje patirtį;

5.2. ne mažesnę kaip trejų metų periodinių leidinių (savaitraščių, mėnraščių, žurnalų), skirtų neįgaliųjų socialinei integracijai, rengimo ir leidybos patirtį.

6. Projekto paraišką gali teikti kartu kelios organizacijos, pasirašiusios jungtinės veiklos (partnerystės) sutartį (toliau – jungtinės veiklos sutartis). Jungtinės veiklos sutartis privalo atitikti Lietuvos Respublikos civiliniame kodekse nustatytus jungtinės veiklos sutarčiai keliamus reikalavimus.

7. Organizacijoms keliami šie administraciniai reikalavimai:

7.1. turi būti įregistruotos Juridinių asmenų registre;

7.2. turi turėti žmogiškųjų išteklių ir administracinių gebėjimų (organizacijos finansininkas turi turėti arba buhalterio, arba auditoriaus, arba apskaitininko kvalifikaciją, arba buhalterinę apskaitą turi tvarkyti buhalterines paslaugas teikianti įmonė (įstaiga);

7.3. turi turėti pakankamai materialinių išteklių (patalpas, reikalingą organizacinę įrangą (kompiuterį, telefoną, internetą ir kt.).

8. Organizacijos negali teikti projektų paraiškų ir joms negali būti skiriamos lėšos, jeigu:

8.1. yra likviduojamos;

8.2. yra neįvykdžiusios mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus;

8.3. paraiškoje arba jos prieduose pateikė klaidingą arba melagingą informaciją;

8.4. vyksta teisminiai ginčai tarp Neįgaliųjų reikalų departamento ir organizacijos dėl organizacijos padaryto ankstesnių projektų įgyvendinimo sąlygų pažeidimo ar yra įsiteisėjęs teismo sprendimas, kad organizacija pažeidė kitą sutartį dėl paramos skyrimo iš Europos Sąjungos arba Lietuvos Respublikos valstybės biudžeto lėšų;

8.5. praėjusiais metais, įgyvendinant iš valstybės biudžeto finansuotus organizacijos projektus, Neįgaliųjų reikalų departamentas buvo nustatęs tikslinio lėšų panaudojimo ar buhalterinės apskaitos pažeidimų, kurių organizacija per nurodytą laiką nepašalino;

8.6. bandė gauti konfidencialią informaciją arba daryti įtaką projektų vertinimo ir atrankos komisijos nariams.

9. Organizacija turi turėti informacijos rengėjų grupę, kuri organizuotų ir vykdytų informacijos rengimo procesą, formuotų rengiamos informacijos tematiką, turinį. Informacijos rengėjų grupę turi sudaryti darbuotojai, kurie būtų pasirengę kokybiškai rengti informaciją: atrinktų ir rengtų informaciją įvairiomis pateikimo formomis, redaguotų rankraščius, parengtų kompiuterinius straipsnių maketus, tekstinę informaciją lengvai skaitoma kalba, parinktų iliustracijas, perduotų parengtą informaciją publikuoti interneto naujienų svetainėje.

10. Organizacija, kurios projektas laimi konkursą, turi sudaryti redakcinę kolegiją (ne mažiau kaip 5 nariai), į kurios sudėtį turi būti kviečiami norintys joje dalyvauti skirtingam negalios pobūdžiui atstovaujančių nevyriausybinių organizacijų deleguoti atstovai bei Lietuvos Respublikos socialinės apsaugos ir darbo ministerijos (toliau – Socialinės apsaugos ir darbo ministerija) ir Neįgaliųjų reikalų departamento paskirti atstovai. Redakcinė kolegija sprendžia informacijos rengimo klausimus, formuoja informacijos viešinimo gaires, teikia rekomendacijas informacijos rengėjų grupei dėl rengiamoje informacijoje ir straipsniuose nagrinėtinų sričių ir temų, informacijos pateikimo būdų. Redakcinė kolegija dirba visuomeniniais pagrindais pagal jos patvirtintus redakcinės kolegijos nuostatus. Redakcinė kolegija turi būti sudaryta ir jos nuostatai patvirtinti per 10 kalendorinių dienų nuo pranešimo apie laimėtą konkursą gavimo dienos.

III SKYRIUS

REIKALAVIMAI RENGIAMAI inFoRmacijAI, JOS turiniui IR aPIMčiai

11. Pagal Nuostatus finansuojamas informacijos (tekstinės, vaizdo (fotografijos, filmuota medžiaga ir kt.), garso) (toliau – informacija) rengimas ir sklaida veikiančioje interneto naujienų svetainėje (toliau – interneto naujienų svetainė), kuri Neįgaliųjų reikalų departamento atrenkama Lietuvos Respublikos viešųjų pirkimų įstatymo nustatyta tvarka.

12. Publikuojama informacija turi būti siekiama:

12.1. šviesti ir informuoti visuomenę neįgaliųjų padėties klausimais ir skatinti gerbti neįgaliųjų teises ir jų orumą;

12.2. visose gyvenimo srityse kovoti su stereotipais ir ydinga praktika, susijusia su neįgaliaisiais;

12.3. didinti informuotumą apie negalios ypatumus, neįgaliųjų gebėjimus ir pasiekimus;

12.4. inicijuoti diskusijas elektroninėje erdvėje visuomenei ir atskiroms tikslinėms grupėms aktualiais klausimais.

13. Publikuojamos informacijos turinys turi būti susijęs su neįgaliųjų socialine integracija ir lygių galimybių sudarymu bei atspindėti po vieną iš temų, nurodytų kiekviename iš Nuostatų 13.1 ir 13.2 papunkčių:

13.1. temos pagal visuomenės veiklos sritis: ugdymas, sveikata, švietimas, mokslas, socialinė apsauga, neįgalumo ir darbingumo nustatymas, socialinės atskirties mažinimas, kultūra, sportas, aplinkos prieinamumas, užimtumas, profesinis rengimas, profesinė reabilitacija, įdarbinimas, laisvalaikis;

13.2. temos pagal veiklos pobūdį: politika ir jos įgyvendinimo priemonės, teisė, projektai, populiarūs mokslo pasiekimų pristatymai, įvairių tyrimų pristatymai, analitiniai straipsniai, geroji patirtis Lietuvoje ir užsienio šalyse, organizacijų ir jų asocijuotųjų narių veikla neįgaliųjų socialinės integracijos srityje, neįgaliųjų saviraiška ir aktualijos.

14. Organizacija kiekvieną savaitę turi parengti ir kasdien publikuoti ne mažiau kaip po vieną unikalios, niekur anksčiau nepublikuotos / neskelbtos informacijos vienetą. Privalomu parengti ir publikuoti informacijos vienetu laikomas straipsnis (analitinis, informacinis, interviu, reportažas ir t. t.), turintis ne mažiau kaip 1500 spaudos ženklų (be tarpų), ne mažiau kaip 2 min. trukmės vaizdo reportažas arba ne mažiau kaip 5 min. trukmės garso reportažas. Kiekviena publikacija turi turėti iliustraciją (nuotrauką, piešinį, grafiką ir pan.), po kiekviena jų turi būti pateiktas vieno sakinio pasakojimas, kas pavaizduota iliustracijoje. Tekstinė informacija papildomai turi būti parengta lengvai skaitoma kalba suvokimo sunkumų turintiems asmenims.

15. Parengta informacija turi būti aiški, lengvai suprantama skaitytojams nepriklausomai nuo jų gebėjimų, turi atitikti Lietuvos žurnalistų ir leidėjų etikos kodekso reikalavimus ir bendrinės lietuvių kalbos normas. Organizacijos privalo užtikrinti, kad rengiant ir publikuojant informaciją nebūtų pažeistos Lietuvos Respublikos autorių teisių ir gretutinių teisių įstatymo nuostatos.

IV SKYRIUS

TINKAMOS IR NETINKAMOS FINANSUOTI IŠLAIDOS

16. Tinkamomis finansuoti laikomos šios išlaidos:

16.1. Projekto administravimo (ne daugiau kaip 10 procentų projektui skiriamų lėšų) išlaidos:

16.1.1. projekto vadovo ir finansininko, kurie tiesiogiai administruoja projekto veiklas, darbo užmokestis, socialinio draudimo įmokos, įmokos į Garantinį fondą. Jeigu darbuotojo veikla sudaro tik dalį darbo laiko, į administravimo išlaidas turi būti įskaičiuojamas tik užmokestis už tą laiką, kuris bus skirtas numatytai projekto administravimo veiklai vykdyti. Projekto išlaidų sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba kasdieninė darbo laiko trukmė ir darbo trukmė mėnesiais);

16.1.2. kanceliarinių prekių įsigijimo išlaidos;

16.1.3. telekomunikacijų (ryšių, interneto), pašto išlaidos;

16.1.4. transporto išlaidos (kurui, eksploatacijai, draudimui, transporto priemonių nuomai, transporto bilietams);

16.1.5. buhalterinių paslaugų išlaidos, jeigu organizacijoje nėra finansininko.

16.2. Projekto vykdymo išlaidos:

16.2.1. darbuotojų, tiesiogiai rengiančių informacijos turinį ar vykdančių informacijos parengimo publikuoti darbus, darbo užmokestis, valstybinio socialinio draudimo įmokos, įmokos į Garantinį fondą. Jeigu darbuotojo veikla sudaro tik dalį darbo laiko, į informacijos rengimo išlaidas turi būti įskaičiuojamas tik užmokestis už tą laiką, kuris bus skirtas numatytai veiklai vykdyti. Projekto išlaidų sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba kasdieninė darbo laiko trukmė ir darbo trukmė mėnesiais);

16.2.2. autorinis atlyginimas (pagal autorines sutartis) ir atlygis už suteiktas paslaugas (pagal atlygintinų paslaugų sutartis), kai autorinius atlyginimus gaunantys asmenys ir paslaugų teikėjai nėra organizacijos darbuotojai;

16.2.3. telekomunikacijų (ryšių, interneto), pašto išlaidos;

16.2.4. transporto išlaidos (kurui, eksploatacijai, draudimui, transporto priemonių nuomai, transporto bilietams);

16.2.5. patalpų, skirtų projekto veiklai vykdyti, eksploatavimo išlaidos (patalpų nuomos, šildymo, elektros energijos, vandens, nuotekų, kitos patalpų priežiūros išlaidos);

16.2.6. išlaidos įrangai, priemonėms, prekėms ir reikmenims įsigyti, išskiriant trumpalaikį ir ilgalaikį turtą. Ilgalaikiam turtui įsigyti organizacija privalo turėti ne mažesnį kaip 50 procentų finansavimą iš kitų šaltinių;

16.2.7. banko ar kitų kredito įstaigų mokesčiai.

17. Nuostatų 16.1.1 ir 16.2.1 papunkčiuose nurodytų asmenų darbo apmokėjimo išlaidos ir projekto darbo užmokesčio fondas apskaičiuojami vadovaujantis:

17.1. biudžetinių įstaigų ir organizacijų darbuotojų tarnybiniais atlyginimais, patvirtintais Lietuvos Respublikos Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“, taikant kitų biudžetinių įstaigų ir organizacijų darbuotojų tarnybinių atlyginimų koeficientus ir vadovaujantis kitomis šiame nutarime nustatytomis darbo apmokėjimo sąlygomis;

17.2. Valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės pinigų fondų, darbo užmokesčio fondo apskaičiavimo metodika, patvirtinta Lietuvos Respublikos Vyriausybės 2003 m. kovo 3 d. nutarimu Nr. 280 „Dėl Valstybės tarnautojų ir darbuotojų, gaunančių darbo užmokestį iš Lietuvos Respublikos valstybės biudžeto, savivaldybių biudžetų ir valstybės pinigų fondų, darbo užmokesčio fondo apskaičiavimo metodikos patvirtinimo“.

18. Visos projektui įgyvendinti reikalingos prekės, paslaugos ir darbai privalo būti perkami vadovaujantis Lietuvos Respublikos viešųjų pirkimų įstatymu.

19. Netinkamos finansuoti išlaidos:

19.1. nesusijusios su informacijos rengimu ir pateikimu publikuoti;

19.2. dengiamos iš kitų nacionalinių, Europos Sąjungos ar kitų paramos lėšų ir dubliuojančios projekto išlaidas;

19.3. neužregistruotos organizacijos apskaitoje ir nepagrįstos patvirtinančių arba išlaidų apmokėjimą įrodančių dokumentų originalais;

19.4. reprezentacinės išlaidos, nurodytos Lietuvos Respublikos valstybės biudžeto lėšų naudojimo reprezentacinėms išlaidoms taisyklėse, patvirtintose Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“;

19.5. skirtos projekto paraiškai rengti;

19.6. už paimtas paskolas bankui ar kitai kredito įstaigai mokamos palūkanos;

19.7. išperkamosios nuomos išlaidos;

19.8. baudos, finansinėms nuobaudoms ir byloms nagrinėti skirtos lėšos, delspinigiai;

19.9. patalpų, nuosavybės teise priklausančių organizacijai, nuomos projekto veiklai vykdyti išlaidos.

20. Organizacijos gautas valstybės biudžeto lėšas privalo laikyti banke ar kitoje kredito įstaigoje specialiai šioms lėšoms atidarytoje sąskaitoje, įvertindamos valstybės biudžeto lėšų laikymo, naudojimo ir saugojimo rizikos veiksnius, ir naudoti tik projekto finansavimo sutartyje patvirtintoms išlaidoms ir nurodytoms veikloms vykdyti.

V SKYRIUS

PROJEKTŲ PARAIŠKų teikimas

21. Kvietimas teikti projektų paraiškas skelbiamas Neįgaliųjų reikalų departamento interneto svetainėje www.ndt.lt. Skelbime nurodomas paraiškų priėmimo terminas, laikas ir vieta, adresas, telefono numeris ir elektroninis paštas pasiteirauti, paraiškos forma.

22. Projektai aprašomi užpildant Informacijos rengimo ir sklaidos internete projektų finansavimo 2015 metais konkurso paraiškos formą (1 priedas) (toliau – paraiška). Paraiška turi būti pasirašyta asmens, turinčio teisę veikti organizacijos vardu, nurodant vardą, pavardę ir pareigas, ir patvirtinta antspaudu, jei organizacija antspaudą privalo turėti. Organizacija gali pateikti tik vieną projekto paraišką. Pateikus daugiau nei vieną projekto paraišką, vertinama pirmiausiai pateikta.

23. Organizacija kartu su paraiška privalo pateikti šiuos dokumentus:

23.1. organizacijos įstatų (nuostatų) (įstatų (nuostatų) neprivalo pateikti religinės bendruomenės ar bendrijos, kurios teikia kanonų išrašą) kopiją, patvirtintą organizacijos antspaudu, jeigu ji antspaudą privalo turėti, ir asmens, turinčio teisę veikti organizacijos vardu, parašu;

23.2. jungtinės veiklos (partnerystės) sutarties kopijas (jeigu planuojama jungtinė veikla);

23.3. laisvos formos pažymą, pasirašytą asmens, turinčio teisę veikti organizacijos vardu, kurioje nurodoma, kad:

23.3.1. organizacija nėra likviduojama;

23.3.2. organizacija neturi neįvykdytų mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus;

23.3.3. nevyksta teisminiai ginčai tarp Neįgaliųjų reikalų departamento ir organizacijos dėl organizacijos padaryto ankstesnių projektų įgyvendinimo sąlygų pažeidimo ar nėra įsiteisėjęs teismo sprendimas, kad organizacija pažeidė kitą sutartį dėl paramos skyrimo iš Europos Sąjungos arba Lietuvos Respublikos valstybės biudžeto;

23.3.4. projekto išlaidos nedubliuoja išlaidų, finansuojamų iš kitų valstybės biudžeto programų, Europos Sąjungos, savivaldybių biudžetų ar kitų paramos lėšų;

23.3.5. paraiškoje ir jos prieduose pateikta teisinga informacija;

23.3.6. organizacijos finansininkas turi arba buhalterio, arba auditoriaus, arba apskaitininko kvalifikaciją, arba buhalterinę apskaitą tvarko buhalterines paslaugas teikianti įmonė (įstaiga).

24. Organizacija pateikia 4 paraiškos egzempliorius (1 originalą ir 3 kopijas) ir tiek pat Nuostatų 23 punkte nurodytų dokumentų (jų kopijų) egzempliorių. Dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų. Paraiškos originalas (paraiška ir priedai) tituliniame lape turi būti pažymėtas įrašu „Originalas“, paraiškos kopijos (paraiška ir priedai) tituliniame lape turi būti pažymėtos įrašu „Kopija“. Kiekvienas paraiškos egzempliorius ir prie jo pridedami dokumentai turi būti susegti, puslapiai sunumeruoti.

25. Paraiška turi būti užpildyta lietuvių kalba. Kartu su paraiška teikiami dokumentai turi būti surašyti lietuvių kalba. Paraiška turi būti užpildyta kompiuteriu, ranka užpildytos paraiškos nenagrinėjamos. Kartu su projekto paraiška kompiuterinėje laikmenoje pateikiama elektroninė projekto paraiškos versija (pridedamų dokumentų elektroninės versijos pateikti nebūtina). Ant kompiuterinės laikmenos turi būti nurodytas organizacijos pavadinimas.

26. Projekto paraiška gali būti pateikta paštu registruotu laišku, įteikta pašto kurjerio arba pristatoma į Neįgaliųjų reikalų departamentą adresu: A. Vivulskio g. 13, LT-03162 Vilnius. Jeigu paraiška pateikiama paštu arba per pašto kurjerį, pašto žymoje nurodyta data turi būti ne vėlesnė, kaip nurodyta Neįgaliųjų reikalų departamento kvietime teikti projektų paraiškas. Kitais būdais arba kitais adresais gautos paraiškos neregistruojamos ir nevertinamos.

27. Visos paraiškos, gautos po Neįgaliųjų reikalų departamento kvietime teikti projektų paraiškas nustatytos datos, nenagrinėjamos. Organizacijai apie tai yra pranešama raštu per 5 darbo dienas nuo paraiškos gavimo.

28. Organizacija, rengdama paraišką, turi teisę gauti informaciją ir konsultacijas. Informacija organizacijoms teikiama iki paskutinės paraiškų pateikimo dienos.

VI SKYRIUS

PROJEKTŲ PARAIŠKŲ VERTINIMAS, ATRANKOS ORGANIZAVIMAS IR FINANSAVIMAS

29. Projektus vertina Projektų vertinimo ir atrankos komisija (toliau – komisija), kurią sudaro Socialinės apsaugos ir darbo ministerijos deleguoti specialistai. Neįgaliųjų reikalų departamento direktorius tvirtina komisijos sudėtį bei komisijos sudarymo ir darbo organizavimo tvarkos aprašą. Prireikus Neįgaliųjų reikalų departamentas turi teisę kviesti nepriklausomų ekspertų projektams įvertinti.

30. Kiekvieną projektą įvertina ne mažiau kaip 3 komisijos nariai. Kiekvienas projektas vertinamas atskirai, pildant projekto vertinimo anketą (2 priedas) ir skiriant projektui balus pagal nustatytus vertinimo kriterijus (aukščiausias kiekvieno projekto galimas įvertinimas yra 70 balų, mažiau nei 35 balais įvertintas projektas nefinansuojamas).

31. Komisijos nariai turi įvertinti ir skirti balus už kiekvieną nurodytą aplinkybę:

31.1. informacijos rengėjų grupės narių išsilavinimą ir naudingą darbo patirtį;

31.2. redakcinės kolegijos veiklos pagrįstumą, nuoseklumą, aiškumą;

31.3. organizacijos patirtį leidžiant periodinius leidinius, skirtus neįgaliųjų socialinei integracijai;

31.4. reikalingų lėšų pagrįstumą, aiškumą, detalumą, realumą, panaudojimo ekonomiškumą, atsižvelgiant į vidutines kainas;

31.5. turimus žmogiškuosius išteklius (projekto veikloms vykdyti turimus reikalingus specialistus);

31.6. turimus materialinius išteklius (projekto veikloms vykdyti turimas patalpas, ryšio, transporto priemones, informacijai rengti reikalingą įrangą ir kt.);

31.7. turimus kitus finansavimo šaltinius.

32. Užpildytas projekto vertinimo anketas komisijos nariai pateikia Neįgaliųjų reikalų departamentui, kuris apskaičiuoja kiekvienam projektui vertintojų skirtų balų vidurkį, apibendrina ir pateikia projektų vertinimo rezultatus komisijai svarstyti. Komisija turi teisę prašyti organizacijos pateikti papildomų paaiškinimų dėl pateikto projekto ir kelis išleistų leidinių pavyzdžius. Organizacija prašomą medžiagą turi pateikti per 3 darbo dienas nuo prašymo gavimo.

33. Paraiškos nevertinamos, jei nustatomas bent vienas iš šių trūkumų:

33.1. organizacija neatitinka Nuostatų II skyriuje nustatytų reikalavimų organizacijoms;

33.2. paraiška nepasirašyta asmens, turinčio teisę veikti organizacijos vardu, neantspauduota ir nesusegta kartu su pridedamais dokumentais;

33.3. paraiškos forma nėra užpildyta kompiuteriu ir (ar) lietuvių kalba arba su paraiška pateikti dokumentai nėra surašyti lietuvių kalba;

33.4. nepateikti reikiami dokumentai, išvardyti Nuostatų 23 punkte, ir (ar) pateiktos nepatvirtintos dokumentų kopijos;

33.5. paraiška ne iki galo užpildyta, neatitinka nustatytos formos.

34. Komisija pagal komisijos narių vertinimo rezultatus sudaro tinkamų finansuoti projektų eilę pagal projektų surinktų balų vidurkį mažėjimo tvarka. Jeigu keli projektai įvertinti vienodai, pirmenybė teikiama projektui, kurį teikia ilgesnę periodinių leidinių neįgaliesiems leidybos patirtį turinti organizacija.

35. Komisija parengia rekomendacijas dėl projekto finansavimo. Finansavimas skiriamas vienam geriausiai komisijos įvertintam ir daugiausiai balų surinkusiam projektui. Likę tinkami finansuoti projektai galės pretenduoti į finansavimą Nuostatų 40 punkte nustatyta tvarka.

36. Neįgaliųjų reikalų departamentas, vadovaudamasis komisijos rekomendacijomis, parengia valstybės biudžeto lėšų projektui finansuoti skyrimo projektą ir teikia jį tvirtinti socialinės apsaugos ir darbo ministrui.

37. Socialinės apsaugos ir darbo ministrui patvirtinus valstybės biudžeto lėšas projektui finansuoti, Neįgaliųjų reikalų departamentas raštu per 5 darbo dienas informuoja finansavimą gavusią organizaciją dėl projekto finansavimo sutarties sudarymo. Socialinės apsaugos ir darbo ministrui priėmus sprendimą dėl projektų, kuriems neskiriamas finansavimas, Neįgaliųjų reikalų departamentas raštu per 5 darbo dienas apie šį sprendimą informuoja organizacijas, nurodydamas motyvus.

38. Organizacija, gavusi informaciją apie skirtą finansavimą, ne vėliau kaip per 15 kalendorinių dienų nuo pranešimo gavimo dienos turi pateikti Neįgaliųjų reikalų departamentui patikslintą projektą, atsižvelgdama į gautas pastabas ir rekomendacijas bei skirtas lėšas, redakcinės kolegijos sudėtį patvirtinančio dokumento ir redakcinės kolegijos nuostatų patvirtintas kopijas. Per nustatytą laikotarpį gavus patikslintą projektą, patvirtintą redakcinės kolegijos sudėtį ir redakcinės kolegijos nuostatus, su organizacija pasirašoma projekto finansavimo sutartis, kurioje numatomi projekto vykdymo terminai, lėšos, atskaitomybė, atsakomybė, kontrolė, rezultatų viešinimo sąlygos.

39. Jeigu organizacija per 15 kalendorinių dienų nuo informacijos apie skirtą finansavimą gavimo nepateikia Neįgaliųjų reikalų departamentui patvirtintos redakcinės kolegijos sudėties ir redakcinės kolegijos nuostatų ar patikslinto projekto, su ja projekto finansavimo sutartis nesudaroma.

40. Organizacijai nesudarius projekto finansavimo sutarties per Nuostatų 39 punkte nurodytą terminą, atsisakius skirtų lėšų ar nutraukus sutartį, likusios nepanaudotos lėšos komisijos siūlymu ir socialinės apsaugos ir darbo ministro sprendimu gali būti skirtos tinkamų finansuoti projektų eilėje įrašytam kitam projektui finansuoti.

VII SKYRIUS

PROJEKTO IŠLAIDŲ SĄMATOS TIKSLINIMAS

41. Organizacija be Neįgaliųjų reikalų departamento leidimo gali tikslinti projekto išlaidų sąmatą, atsižvelgiant į Nuostatų 16.1 papunktyje nustatytą reikalavimą, tuo atveju, jeigu neįtraukiama naujų išlaidų, o išlaidų dydžio pakeitimai neviršija 10 procentų tikslinamos bendros išlaidų rūšies eilutės dydžio arba išlaidų dydis mažėja.

42. Kitais negu Nuostatų 41 punkte numatytais atvejais organizacija turi pateikti Neįgaliųjų reikalų departamento direktoriui motyvuotą prašymą tikslinti projekto išlaidų sąmatą, kartu pateikdama lyginamąją tikslinamo projekto išlaidų sąmatą. Organizacija gali teikti prašymą tikslinti tik dar nepatirtas išlaidas, išskyrus tinkamų finansuoti išlaidų sumažėjimo atvejus.

43. Neįgaliųjų reikalų departamento direktorius, apsvarstęs pateiktą prašymą, priima sprendimą dėl projekto išlaidų sąmatos tikslinimo. Apie priimtą sprendimą organizacija informuojama raštu. Organizacija, gavusi leidimą tikslinti projekto išlaidų sąmatą, per 5 darbo dienas nuo informacijos gavimo privalo atitinkamai patikslinti projekto išlaidų sąmatą ir ją pateikti Neįgaliųjų reikalų departamentui.

44. Prašymai dėl projekto išlaidų sąmatos tikslinimo teikiami iki gruodžio 1 d. Vėliau pateikti prašymai nenagrinėjami.

45. Socialinės apsaugos ir darbo ministerijai skyrus papildomų lėšų projekto vykdymo išlaidoms finansuoti, Neįgaliųjų reikalų departamentas raštu informuoja projektą įgyvendinančią organizaciją apie galimybę skirti papildomų lėšų. Organizacija teikia motyvuotą prašymą ir detalią išlaidų sąmatą papildomam finansavimui gauti, nurodydama projekto veiklas, kurioms bus panaudotos prašomos lėšos. Organizacijos prašomos lėšos neturi viršyti projekto vykdymo išlaidoms iki visiško finansavimo trūkstamos dalies. Papildomo finansavimo prašymą svarsto komisija. Įvertinusi organizacijos prašomų lėšų poreikio pagrįstumą, komisija pateikia siūlymą dėl papildomų lėšų skyrimo, kurį tvirtina socialinės apsaugos ir darbo ministras.

VIII SKYRIUS

PROJEKTO VYKDYMAS IR KONTROLĖ

46. Projektų kontrolės tikslas – užtikrinti tikslingą valstybės biudžeto lėšų panaudojimą įgyvendinant projektus.

47. Organizacija teikia Neįgaliųjų reikalų departamentui projekto vykdymo, lėšų panaudojimo ir pasiektų rezultatų ataskaitas Neįgaliųjų reikalų departamento direktoriaus nustatyta tvarka.

48. Organizacija, Neįgaliųjų reikalų departamento prašymu, turi pateikti parengtą informaciją, kurią Neįgaliųjų reikalų departamentas viešina interneto svetainėje www.ndt.lt.

49. Asmuo, turintis teisę veikti organizacijos vardu, atsako už projektui skirtų valstybės biudžeto lėšų tikslinį panaudojimą, numatytų rezultatų pasiekimą.

50. Neįgaliųjų reikalų departamentas kontroliuoja finansuojamo projekto įgyvendinimą ir valstybės biudžeto lėšų tikslinį naudojimą einamaisiais kalendoriniais metais (įgyvendinant projektą) ir (arba) pasibaigus kalendoriniams metams (baigus įgyvendinti projektą):

50.1. ar rengiama informacija atitinka Nuostatų III skyriuje nurodytus reikalavimus informacijai, jos turiniui ir apimčiai;

50.2. kaip tikslingai organizacija naudoja projektui finansuoti skirtas lėšas, ar faktinės išlaidos atitinka sąmatą, ar teisingi ataskaitose pateikiami duomenys, ar teisingai apskaitomos valstybės biudžeto lėšomis dengiamos išlaidos, ar valstybės biudžeto lėšos naudojamos efektyviai ir pasiekiamas planuotas rezultatas;

50.3. ar laikomasi Lietuvos Respublikos teisės aktų ir projekto finansavimo sutarties nuostatų.

51. Neįgaliųjų reikalų departamentas, raštu informavęs organizaciją, turi teisę sustabdyti finansavimą ar nutraukti sutartinius santykius, jeigu yra nustatyta, kad organizacija projektui skirtas valstybės biudžeto lėšas faktiškai panaudojo nesivadovaudama patvirtinta išlaidų sąmata, netinkamai vykdė projekto finansavimo sutarties sąlygas ar apskritai jų neįvykdė. Tokiu atveju Neįgaliųjų reikalų departamentas gali reikalauti, kad organizacija panaikintų nustatytus pažeidimus, vykdytų prisiimtus įsipareigojimus arba grąžintų visas ar dalį projektui įgyvendinti skirtų lėšų.

IX SKYRIUS

BAIGIAMOSIOS NUOSTATOS

52. Projektas finansuojamas iš Lietuvos Respublikos valstybės biudžete Socialinės apsaugos ir darbo ministerijai patvirtintų asignavimų pagal programas.

53. Organizacijos sprendimus, priimtus vadovaujantis Nuostatais, turi teisę skųsti Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka.

54. Už pateiktos informacijos ir duomenų tikslumą, gautų lėšų buhalterinės apskaitos tvarkymą organizacija atsako Lietuvos Respublikos įstatymų nustatyta tvarka.

55. Organizacija, pažeidusi Nuostatų ir projekto finansavimo sutarties reikalavimus, atsako Lietuvos Respublikos teisės aktų nustatyta tvarka.

_______________________________